แบงก์โอดคนจน ลงทะเบียนต่ำเป้า
รัฐเร่งกระตุ้นคนจนลงทะเบียน หลังมียอดลงทะเบียนน้อยกว่าเป้าหมาย พร้อมแนะผูกพร้อมเพย์ไว้รับสวัสดิการ
22 ก.ค. 2559

รัฐเร่งกระตุ้นคนจนลงทะเบียน หลังมียอดลงทะเบียนน้อยกว่าเป้าหมาย พร้อมแนะผูกพร้อมเพย์ไว้รับสวัสดิการ
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า การเปิดให้ลงทะเบียนสวัสดิการแห่งรัฐสำหรับผู้มีรายได้ต่ำกว่า 1 แสนบาท/ปี ตั้งแต่วันที่ 15-21 ก.ค.ที่ผ่านมา มีจำนวนผู้ลงทะเบียน 1.13 แสนราย ต่ำเป้าหมายที่ตั้งไว้ว่าในเดือน ก.ค.นี้จะมีผู้ลงทะเบียนผ่านธนาคารออมสิน 2-3 ล้านราย
ทั้งนี้ ธนาคารจึงเตรียมลงพื้นที่เพื่อประชาสัมพันธ์โครงการดังกล่าวให้เข้าถึงในที่ชุมชน เพื่อให้ผู้มีรายได้น้อยรับทราบถึงสิทธิประโยชน์ที่ตัวเองควรได้รับ เนื่องจากพบว่าการที่ยอดลงทะเบียนต่ำกว่าคาดการณ์นั้น ส่วนหนึ่งมาจากประชาชนเข้าไม่ถึงข้อมูล ขณะเดียวกันต้องการให้ภาครัฐประกาศสิทธิประโยชน์จากการลงทะเบียนให้ชัดเจนเพื่อจูงใจอีกทางหนึ่ง
สำหรับการลงทะเบียนพร้อมเพย์มี 3-4 แสนราย และตั้งเป้า 1 ล้านราย สิ้นเดือน ก.ค.นี้ โดยธนาคารจะเปิดระบบให้ลงทะเบียนผ่านโมบายแบงก์กิ้งของธนาคารที่ชื่อว่า มายโม (MyMo) เชื่อว่าจะผลักดันให้ยอดลงทะเบียนเป็นไปตามเป้าหมายที่ตั้งไว้
ด้าน นายทรงพล ชีวะปัญญาโรจน์ รองกรรมการผู้จัดการใหญ่ ผู้บริหารสายงานบริหารจัดการทางการเงินเพื่อธุรกิจ ธนาคารกรุงไทย กล่าวว่า ยอดลงทะเบียนสวัสดิการแห่งรัฐสำหรับผู้มีรายได้ต่ำกว่า 1 แสนบาท/ปี ผ่านธนาคารกรุงไทย ล่าสุดอยู่ที่ประมาณ 93.377 ราย น้อยกว่าที่คาดไว้ ธนาคารจึงจะทำการเร่งประชาสัมพันธ์ให้ผู้มีสิทธิได้รับทราบ พร้อมเสนอแนะให้มีการสมัครพร้อมเพย์ไปด้วย เพื่อความสะดวกในการรับเงินสวัสดิการจากภาครัฐ
อย่างไรก็ตาม ยอดผู้ลงทะเบียนพร้อมเพย์ปัจจุบันมี 8 แสนราย และคาดว่าช่วงโปรโมชั่นของธนาคารจะลงทะเบียนถึง 5 ล้านราย จากเป้าสิ้นปีนี้ 8 ล้านราย แต่ยอมรับว่าช่วงแรกของการลงทะเบียนได้รับผลกระทบจากความไม่เข้าใจของประชาชน หลังจากมีการเผยแพร่ข้อมูลเรื่องความปลอดภัยที่ไม่เป็นความจริงผ่านสื่อสังคมออนไลน์ จึงอยากให้ช่วยเช็กก่อนแชร์ ส่วนธนาคารได้เร่งชี้แจงผ่านสื่อสังคมออนไลน์ ควบคู่กับให้เจ้าหน้าที่สร้างความเข้าใจแก่ลูกค้าโดยตรงด้วย